Eyali nnakinku w’ensi yonna mu kucanga endiba, Edson Arantes Do Nascimento abangi gwe bamanyi nga Pele, agalamiziddwa mu nju ye ey’olubeerera mu kibuga Santos ekya Brazil mu limbo gye yalaama okuziikibwamu eya Memorial Necropole Ecumenica Cemetery ku mwaliiro ogw’omwenda. Pele nga tannaba kuziikibwa, asoose kwetoloozebwa ekibuga Santos, era abantu bangi babadde bakwatiridde ku mabbali g’enguudo, abalala balinnye ku bizimbe waggulu wakati mu kwaziirana n’ebiwoobe. Abakungubazi ababadde bakwatiridde ku nguudo babadde bayimba ennyimba ezimusuusuuta, ate abalala babadde bambadde emijoozi egiriko erinnya lye ne nnamba kkumi gye yayambalanga. Pele olunaku lw’eggulo yasoose kutwalibwa mu kisaawe kya Urbano Caldeira Stadium mu kibuga Sao Paulo abakungubazi gye bamukubiddeko eriiso evvannyuma. Pele era atuusiddwako mu maka ga maama we Celeste Arantes eyawezezza emyaka kikumi mu Gwekkuminoogumu omwaka oguwedde. Pele yafiiridde ku myaka kinaana mu ebiri mu ddwaliro lya Albert Einstein Hospital mu kibuga Sao Paulo, oluvannyuma lw’ekiseera ng’atawaanyizibwa obulwadde bwa kookoolo.